Diari Oficial de la Generalitat Valenciana


Sumari del DOGV 2893, del 19-12-1996 (1996/840379)

RESOLUCIÓ de 12 d'abril de 1996, de la Direcció General de Qualitat Ambiental, per la qual es publica la declaració d'impacte ambiental següent.
------------------------------------------------------------------------------------------------------------------------------------------------

### Dades del document

Número de DOGV
:   2893

Data del DOGV
:   19-12-1996

Secció del DOGV
:   ALTRES DISPOSICIONS

Número del document
:   1996/840379


Data del document
:   12-04-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 12 d'abril de 1996, de la Direcció General de Qualitat Ambiental, per la qual es publica la declaració d'impacte ambiental següent.  
Vist l'expedient 060/96-AIA sobre el Projecte de modificació puntual número 1 del Projecte de delimitació del sòl urbà del municipi de Benimassot (El Comtat), promogut per l'Ajuntament de Benimassot.  
Vist que, amb data 21 de febrer de 1996, l'Ajuntament de Benimassot va presentar davant aquesta Conselleria la documentació del projecte de referència, a fi que s'emetera la declaració d'impacte ambiental preceptiva. La documentació remesa consta del Projecte de modificació, Estudi d'impacte ambiental i certificats d'exposició pública i aprovació provisional,  
Vist que l'Estudi d'impacte ambiental ha estat exposat al públic pel termini d'un mes, mitjançant un anunci de l'Ajuntament de Benimassot publicat en el Butlletí Oficial de la Província d'Alacant, número 146, de 28 de juny de 1995, sense que s'hi haja presentat cap al·legació segons es dedueix del certificat que consta en l'expedient.  
Atès que el projecte examinat té com a objecte incorporar al perímetre del sòl urbà el llit del barranc que el travessa. Aquest barranc va ser exclòs en el seu moment de la delimitació del sòl urbà aprovada el 10 d'abril de 1991; posteriorment, les obres executades (canalització i enjardinament parcial), i d'altres previstes, han alterat la situació inicial, atorgant a la zona un caràcter urbà del qual mancava. En conseqüència, es proposa el canvi de classificació de 2.250 m2 de sòl no urbanitzable, dels quals 1.170 m2 passen a zona verda i ampliació de viari, mentre els 1.080 m2 restants s'ajunten a un solar existent de 950 m2 de sòl residencial en illa densa per a crear un sector de sòl residencial extensiu.  
Atès que l'estudi d'impacte ambiental presentat es limita a descriure l'actuació prevista en termes similars als de la memòria de la modificació, sense que s'hi incloga cap apartat que permeta considerar el document presentat com a un vertader estudi d'impacte ambiental, ja que ni es descriu la situació ambiental actual ni es determinen el impactes previsibles ni, òbviament, es proposa cap tipus de mesura correctora. Malgrat això, tant les característiques de la zona afectada com l'escassa magnitud de l'actuació que es proposa permeten suposar que els impactes derivats de l'execució no assoliran nivells rellevants. En aquest sentit, i encara que l'esmentat estudi no incorpora cap comentari al respecte, l'article 7 del Decret 162/1990 indica que els continguts mínims dels estudis d'impacte ambiental podran reduir-se amb justificació raonada.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5è de la Llei d'Impacte Ambiental i concordants del reglament que la desenvolupa.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables,  
Atès que l'article 5è de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atès que el Decret 22/1996, de 5 de febrer de 1996, del Govern Valencià, pel qual s'aprova el Reglament Orgànic i Funcional de la Conselleria d'Agricultura i Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental.  
Primer   
Estimar acceptable, només a l'efecte ambiental, i sens menyscapte de la resta d'autoritzacions sectorials que calguen, el Projecte de modificació puntual número 1 del Projecte de delimitació de sòl urbà del municipi de Benimassot, en els termes inclosos en la documentació examinada, i sempre que es garantisca la preservació de les vistes del conjunt urbà i de les característiques funcionals del barranc afectat.  
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 12 d'abril de 1996.- La directora general de Qualitat Ambiental: Gloria Arnandis Boix.